ཉིན་དེར་བཀྲ་བྷོ་དང་རིག་ལྡན་གྱི་ནུ་བོ་སོགས་བྱིས་པ་འགའ་སྡེ་འདབས་ཀྱི་རྫིང་བུའི་ནང་དུ་འདུས་ནས་མེ་འབུད་ཞོར་ཐབས་ཇུས་འཐེན་བཞིན་འདུགསྡེ་འདབས་ཀྱི་རྫིང་བུ་དེ་ནི་གྲོ་ཞིང་ཁའི་འདབས་རོལ་གྱི་རྣང་ཞིང་དེ་དག་ཆུ་གཏོང་བར་བཟོས་པ་ཡིན།དབྱར་གྱི་དུས་ལ་རྫིང་བུའི་ནང་ནམ་ཡང་ཆུ་ལྟེམ་མེར་ཡོད་པ་དང་།གུང་གསེང་གི་སྐབས་དག་ཏུ་བྱིས་པ་རྣམས་རྫིང་བུའི་འཛུལ་ཏེ་ཆུ་རྐྱལ་སྟེགས་པ་དང་།རྫིང་བུའི་ནང་ཤིང་དུམ་ཞིག་སྦངས་སྦངས་ལ་ཡོད་པ་དེའི་འོག་ནས་ཕར་འཛུལ་ཚུར་འཛུལ་སུ་ཞིག་བྱེད་ཐུབ་པར་འགྲན་བསྡུར་བྱེད་པ་རེད།བཀྲ་བྷོ་ནི་བྱིས་པ་ཚོའི་ཁྲོད་ཀྱི་རྒྱལ་པོ་ཡིན་པ་དང་།རྩེད་མོ་ཅི་ཞིག་རྩེ་རུང་ཚང་མས་ཁོའི་ཁར་ཉན་དགོས།ཤིང་དུམ་དེའི་འོག་ཏུ་འཛུལ་ཐུབ་མཁན་ཡང་བཀྲ་བྷོ་ལས་མེད་པས།སུ་ཞིག་གིས་བཀྲ་བྷོའི་ཁར་མ་ཉན་ཚེ་དེ་ཡིས་འགྲམ་ལྕག་ཉོ་བར་ཐེ་ཚོམ་མེད།